
Anita Grīniece

                       TIESĪBAS   CERĒT

                                   Viencēliens

Darbojas:

Slimnieces:

Inese,

Daina,

Laila, 

Taņa,

Lidija,

Ilona,

Dzintra,

Maiga

Sanitāre Marta

                                         2006.

Vannas istaba psihiatriskajā slimnīcā. Biežāk šī telpa gan tiek izmantota nevis mazgāšanās procedūrām, bet kā satikšanās vieta un pīpētava. Ir pēcpusdiena, un, kā par brīnumu, telpa ir gandrīz tukša. Pie aizrestotā loga stāv Inese, smēķē un skatās laukā. Inese ir iegrimusi domās, kas nav nekādas priecīgās.Ienāk Daina.

Daina: Tu viena? 

Inese: Jā.  

Daina:  Droši vien pārējās guļ, gaitenī arī nevienu nemanīju. Es gan nesaprotu, kā tā pa dienu var sust. Man jau naktī ir problēmas, ilgi nevaru aizmigt un ik pa brīdim mostos augšā. Daktere solīja nomainīt zāles, bet vēl nekādu efektu nemanu. Un kā tu šonakt gulēji?

Inese: Kā parasti. No vakara drusku iemigu, pēc kādas stundas pamodos un sapratu, ka vairāk neaizmigšu. Un tu jau zini – šīs nakts stundas ir visbriesmīgākās: tu domā, domā, un reizēm liekas, ka patiešām sajukšu prātā. Tad jau labāk celties augšā un pasēdēt koridorā blakus kaķim – vismaz kāda silta, dzīva radība, kas atļauj sevi pat paglaudīt. (gribēdama mainīt tematu) Cigareti gribi?

Daina: Laikam nē. Es jau tā par daudz pīpēju, sevišķi no rītiem. Es pat naktīs slepeni lavos tualetē, noslēpjos aiz poda un uzpīpēju. Katru nakti jau tā nevar, bet pagājušo bija labā maiņa, kas izliekas šo to neredzam. Tāpēc arī tu varēji sēdēt koridori un glaudīt kaķi. Citas māsiņas un it īpaši sanitāres uzreiz taisa traci un triec istabiņās. Nekad neesmu sapratusi, kāpēc cilvēks, kam naktī nenāk miegs, nevar mierīgi uzpīpēt vai pasēdēt koridorā. Tev tas pielec? 

Inese: Ne sevišķi. Bet tāda jau laikam te tā kārtība ir. Cilvēks, kas nonācis aiz šiem režģiem, vairs par īstu cilvēku netiek uzskatīts.

Brīdi valda klusums, tad Daina neiztur.

Daina: Inese, tu man piedod, ja tev uzbāžos, bet es jau sen gribēju pajautāt – kāpēc tu esi šeit. Tu taču izskaties pavisam vesela.

Inese (caur loga restēm ar maizes drupatām barojot baložus)  : To es pati sev jautāju dienām un naktīm, un atbildēt nezinu. Vispār es maz ko atceros. Tikai to, ka man pēkšņi palika slikti, es nespēju piecelties no gultas, ļoti sāpēja artrīta savilktā roka, un tad  ģimenes daktere izsauca „ātros”- tos pareizos, no šīs slimnīcas. Uzņemšanā man kaut ko jautāja, es atceros tikai vienu – kāds šodien datums, bet tajā brīdī biju tā apstulbusi no tā, kas notiek man apkārt, ka pat to sakarīgi nevarēju pateikt. Jā, vēl man prasīja, vai es dzirdot balsis, un es kā īsta muļķe atbildēju, ka dzirdu gan. Vai man nav ausu, vai? Tikai vēlāk apjēdzu, par kādām balsīm iet runa, bet bija jau par vēlu. Nu un tad mani veda divi sanitāri, katrs savā pusē kā bīstamāko noziedznieci. Turēja pat pie rokām, it kā es taisītos bēgt, bet man artrītainā roka tā sāpēja… Pavisam atjēdzos palātā – nu tu jau zini, kurā, es laikam sāku kliegt, pa īstam apjēgdama, kur atrodos, skrēju pie māsiņas, lai atļauj piezvanīt vīram, lai viņš nāk mani glābt no šejienes, bet kur nu. tev ļaus zvanīt. Paliku viena ar savu tiešām ārprātīgo izmisumu… 

Re nu, izstāstīju tev savu bēdu stāstu, bet tā jau laikam klājies mums visiem.

Daina: Nē, tā nav. Es piekritu šai slimnīcai labprātīgi, jo man uznāca dziļākā depresija un es nezināju, kur citur lai meklē glābiņu. Jā, bija dienas, kad man gribējās izglābties… Tu zini, kas  ir depresija? Neko negribas, viss kļūst vienaldzīgs, aizvien biežāk galvā jaucas domas par nāvi… Es neko mājās nedarīju, vienkārši nespēju. Tik vien bija spēka kā aizvest un atvest meitiņu no bērnudārza un uzsmērēt viņai kādu sviestmaizi. Ja ar milzu pūlēm piespiedu sevi izmazgāt bērnam zeķubikses, tad tas jau bija varoņdarbs. Par laimi, atbrauca mamma un paņēma mazo pie sevis. Ja es kādreiz iedomājos, kādā „kārtībā” palika dzīvoklis, bail sametas. Bet tajā brīdī man bija pilnīgi vienalga. Un, patiesību sakot, arī vēl tagad ir vienalga.

Gaitenī dzirdami soļu trokšņi un smiekli

Daina: Ak kungs, tur jau nāk tas īstais bars. Es tinos. Tu paliksi?

Inese: Nē..  

Abas gatavojas iet, bet durvīs saskrienas ar Lailu, Taņu un Lidiju.

Taņa: Jūs jau izpīpējāties? Baigi žēl, es jums pastāstītu, kas naktī noticis uzraugāmajā palātā.

Inese: Gan jau, citreiz. (iziet)

Laila: Stāsti mums, šās jau vienmēr slej degunus gaisā, it kā mēs neatrastos vienā un tajā pašā psihenē.

Taņa: Tā mazā čigāniete, Ļusja vai kā viņu sauca, naktī nogāza baigos podus. Jūs tak zināt, kāda kārtība uzraugāmajā, tur tak neko nepamanītu nevar iedot, kur nu vēl glabāt. Bet nu mūsu Ļusjai ne no kā nav bijis bail un galviņa štancē. Pa dienu izpētījusi, kur restēm lielāka sprauga, un kaut kā pateikusi savam čalim. Taisni pusnaktī Ļusja pa režģa spraugu (logs tak stāv drusku atvērts) izlaidusi striķīti – neviens nezin, kur tādu šī grābusi, čalis otrā galā piesien alus pudeli un Ļusjeņka velk tik augšā. Un, vai varat iedomāties, taisni tajā brīdī, kad šai jau pudele rokā, to ieraudzījusi māsiņa. Nu tad tik gājis vaļā.

Lidija: Nesaprotu, kāds kaifs no vienas alus pudeles. Ja ko riktīgu gribēja, varēja piesiet taču šņabja pudeli.

Taņa: A tu zini, kāds kaifs, kad klonozepānu sadzeras ar aliņu? Īstākā paradīze.

Laila: Bet kur tad šī ņēma zāles? Ar vienu tableti jau nepietiek.

Taņa: Sakrājusi. Izlikusies, ka dzer, bet patiesībā aizbāzusi aiz vaiga. Kādas desmit vai pie šās atraduši.

Lidija: Nu un kas tālāk?

Taņa: Tālāk? Izsaukuši dežūrārstu un specbrigādi un uz citu nodaļu – vēl „labāku” par mūsējo, prom. Tā, redz, meitenes, iet ar aliņiem.

Lidija: Taņečka, iedod vienu smēķi. Baigi gribas pīpēt, bet pašai beigušies.

Taņa: Trīs santīmi par cigareti. Un naudu uzreiz.

Lidija: Bet man tak nav to santīmu.

Taņa: Nu tad nekā. Pasēdi un paskaties.

Lidija: Atstāj vismaz pāris dūmiņus ko ievilkt.

Taņa: Rokas nost! Nedošu, un viss.

Lidija: Tu nu gan esi baigā žmoga!

Taņa: Kas, kas es tev esmu?! Ja vēlreiz muldēsi, kraušu pa ķobi tā, ka dzirksteles vien šķīdīs. 

Laila (dod savu pusizsmēķēto cigareti)  Lidij, ņem manējo.

Taņa: Baigi labiņā atradusies! Ja vēlreiz redzēšu, dabūsi pa pauri tu arī. Te ir sava kārtība, un bez naudas neko nevar dabūt. Skaidrs? Ja nav naudas, sēdi kaktā un smilksti. (smejas) Un vispār – smēķēšana ir kaitīga veselībai.   

Pa durvīm ienāk Ilona. Viņai rokā maisiņš ar dvieli un citiem tualetes piederumiem.

Ilona: Ārprāts, kā jūs te esat piedūmojušas! Te jau normāli ienākt nevar, bet es gribu mazgāties. Tā ka mudīgi ārā no šejienes, un lai vismaz pusstundu jūs savu kāju te nespertu.

Taņa: Atradusies baigā komandētāja! Tavai zināšanai, šī telpa pieder visiem, arī tiem, kam smēķis zobos, tā ka netēlo lielo priekšnieci un sāc vien mazgāties. Tu mums netraucēsi.

Laila: Iesim, meitenes, mēs laikam tiešām traucējam.

Taņa apsēdina Lailu atpakaļ: Es teicu, ka mēs nekur neiesim. Lai šī nāk tad, kad mēs būsim beigušas te sēdēt. Jasno, milaja?

Ilona: Ak jūs šitā? Nu pagaidiet, tūlīt pasaukšu Martas tanti, tā jūs izlidinās viens divi.

Ilona, aizcirzdama durvis, aiziet.

Lidija: Laikam jau jāiet būs. Man ar to dullo sanitāri jau bijusi baigā saķeršanās.

Taņa: Nu labi, bet, ja es te pīpētu viena, tad gan nepadotos. Svaiga gaisa mīle. Jāsmejas!

Trijotne iziet.

Pēc brīža parādās Ilona un sanitāre Marta, Ilona jau pa ceļam dzirdama sūdzoties, cik ļoti viņai riebj tabakas dūmi un kāpēc vispār slimnīcā ir atļauts pīpēt. Marta paver durvis.

Marta: Bet te jau vairs neviena nav, nav kam sadot sutu. Mazgājies vien droši, Ilonīt, es ik pa brītiņam ienākšu, lai aizgaiņātu, ja kāda atkal būs ielīdusi pīpēt.

Ilona: Nē, Martas kundze, ko tad nu jūs tik daudz staigāsiet. Vienkārši pieslēdziet durvis.

Marta: To nu gan es nedrīkstu darīt, vai mazums kas var notikt.

Ilona: Kas tad ar mani varētu notikt?

Marta: Ko  no jums katras te var zināt, ko uzzīlēt, kas kādā brīdī ienāk prātā. Tā kā durvis būs vaļā.

Ilona: Jā, bet…

Marta: Te ir slimnīca, ne izpriecu nams, šis tas jāpiecieš. Es tepat tuvumā būšu.

Kad sanitāre izgājusi, Ilona viņai noburkšķ  pakaļ un izmēda.

Ilona: Vecā kaza! Es tepat tuvumā būšu! Man taisni vajag, lai tu un visi citi būtu labi tālu. Bet neko darīt, jāiztiek, kā ir.

Ilona saslapina matus un aptin ar dvieli, it kā tie tikko būtu mazgāti. Tad pieiet pie vannas istabas durvīm, uzmanīgi paklausās, atgriežas atpakaļ un izvelk no maisiņa otrā dvielī ietītu pudeli. Viņa iedzer kārtīgu malku, brītiņu padomā un otrreiz liek pudeli pie lūpām. Šajā brīdī atveras durvis un tajās parādās Inese, kas aiz pārsteiguma sastingst, Ilona aiz izbīļa aizrijas Inese ātri aizver durvis un ienāk.

Inese: Ilona, ko tu…

Ilona, atguvusies no klepus: Kā tad! Ilona, ko tu dari, tā taču nedrīkst, tu esi slima, tevi ārstē…

Inese: Bet tu patiešām esi slima un tevi ārstē. Kāpēc tu dzer?

Ilona (čukstot, bet šie čuksti skan kā kliedziens): Tāpēc, ka es citādi nevaru šeit izdzīvot, saproti? Šī slimnīca. Šie pustrakie cilvēki apkārt atņemtu man prātu, ja es ik pa brīdim neiedzertu. Tas ir mans glābiņš, saproti? Mans vienīgais mierinājums, jo zāles man mieru nedod. Ja es lietotu tikai zāles, tad droši vien staigātu apkārt histēriski raudādama, kliegdama, aiz izmisuma rāpotu pa grīdu, līdz man uzvilktu trako kreklu. Vai, vēl labāk, es izdarītu pašnāvību.

Aiz durvīm dzirdami soļi. Ilona zibenīgi noslēpj pudeli un sāk slaucīt slapjos matus. Parādās sanitāre Marta.

Marta: Nu, Ilonīt, vai viss kārtībā?

Ilona: Protams, Martas kundze. Ienāca tikai Inese, bet viņa mani netraucē.

Marta: Tad jau labi. Kad būsi kārtībā, pasaki, es atvēršu logu, lai izvēdinās.

Ilona: Jā, Martas kundze, liels paldies.

Sanitāre Marta iziet

Inese (klusi): Bet kur tu dabū dzeramo? Mūs taču vienas pašas nekur ārā nelaiž.           

 Ilona: Man draudzene atnes. Viņa mani saprot. Ja gribētu, varētu arī zālīti paprasīt, tepat slimnīcas pagalmā tirgo.

Inese: Kā, slimnīcas pagalmā? Un ārsti to nezina?

Ilona: Zina jau, zina. Bet tā ir cīņa ar vējdzirnavām. Vienu pārdevēju pieķers, vietā nāks otrs; nepieļaus tirgot pie slimnīcas, atnesīs no tuvējā parciņa. Nezāle jau neiznīkst.

Inese: Tas, ko tu stāsti, izklausās diezgan briesmīgi. Šai slimnīcā taču ārstējas arī jaunieši.

Ilona: Tu nu gan runā kā mazs bērns. Pasaulē ir tik daudz šausmu, ka tas, par ko mēs te runājam, ir tikai sīks piliens. Paklau, tu pavaktē durvis, es vēl mazliet iedzeršu.

Inese: Varbūt labāk nevajag?

Ilona: Lūdzu, uzmani durvis!

Inese aizstājas priekšā durvīm, Ilona iedzer un atkal noslēpj pudeli.

Ilona: Tā, nu es varētu iet. Varbūt tu pateiksi sanitārei, lai atver logu? Es baidos, ka tā acīgā vecene ko nepamana.

Inese: Jā, es pateikšu, protams, tikai… Ilona, pagaidi vēl mazliet. Es saprotu, cik tev šeit ir grūti, bet ko tu darīsi mājās? Domā, ka tur būs vieglāk?

Ilona: Skaidrs, ka nē. Mājās būs pavisam briesmīgi. Darbu esmu zaudējusi, jo kam gan vajadzīga tāda darbiniece, kas gulējusi psihenē. Arī vīrs uz mani tā dīvaini skatās, par bērniem vispār nerunāsim, ne velti tēvs viņiem neļauj nākt uz šejieni pie manis ciemos. Pareizi dara, te jau skati nav tie patīkamākie, vai ne? Un vispār – nu kam viņiem vajadzīga tāda traka mamma, pie tam bez santīma naudas, ar ko viņiem palīdzēt, kaut vai maizi nopirkt? Es šai pasaulei esmu kļuvusi pilnīgi lieka. Un tie patiešām nav tikai skaļi vārdi.

Inese: Bet kas tad atliek? Vai tiešām nav nekādas izejas?

Ilona: Kas atliek? Vienmēr ir viena izeja: atrast īsto naglu, striķis jau atradīsies. Es savu naglu jau esmu nolūkojusi. (grib iziet)

Inese: Ilona, pa…

Ilona: Es vairāk negribu runāt, tik tiešām. Neaizmirsti par logu. (iziet)
Inese nervozi aizsmēķē cigareti.       

Durvis atveras un Daina gandrīz ar varu iekšā ievelk Dzintru.

Daina: Inese, tu atkal viena? Nu mēs būsim trijatā. Es šito guļavu ar varu piecēlu no gultas un atvedu šurp. Nu kā tā var visu dienu novārtīties pa gultu? Būtu kaut pa gaiteni pastaigājusi, parunājusies ar kādu. Laiks paietu ātrāk.

Dzintra: Bet es negribu celties, es negribu runāties un laiks man paiet pat ļoti ātri. Tikko bija brokastis, un pat nepamanu, ka jau pusdienas klāt. Un cik tad vairs tālu līdz vakariņām. Un tad jau atkal var gatavoties naktij.

Inese: Bet vai tev nav grūti tā – visu laiku vienai un klusumā?

Dzintra: Nepavisam, gluži otrādi. Man šeit ir tiešām labi, un es ļoti baidos no rītdienas. 

Daina: Kas tad notiks rītdien?

Dzintra: Vīrs sarunājis ar dakteri, ka rīt mani pa brīvdienām palaidīšot uz mājām. Bet es negribu! Tur taču es nevarēšu gulēt tā kā šeit. Tūlīt būs klāt vīramāte un teiks, ka vajag dārzu paravēt, ēst pagatavot. (gandrīz raudot) Bet es taču to nevaru! Kāda es atgriezīšos nodaļā! Tikpat slima, cik bijusi, ja ne vēl sliktāk.

Inese: Dzintriņ, vai tad tev mājās nav nekā tāda, kas sagādātu prieku? Bērni tev ir? 

Dzintra: Bērni… Jā, ir.

Daina: Un cik lieli?

Dzintra: Vienam puikam četrpadsmit, otram drīz būs septiņpadsmit … (vairs nespēj novaldīt asaras un izskrien laukā).

Brīdi valda klusums, līdz ierunājas Daina.

Daina: Jā, cik daudz bēdu gan ir šajā mājā. Ja tās visas materializētos, nebūtu, kur kāju paspert. Laimīgi cilvēki jau šeit neguļ.

Pa durvīm, līdzīgi ēnai, ienāk Maiga.

Maiga: Labdien! Vai es šeit jau esmu bijusi? Visur izmeklējos savu somu; man šķiet, ka to pazaudēju trolejbusā, bet nekad jau nevar īsti zināt. Te jau arī tās nav, vai ne? Jāpameklē vēl kaut kur. Grib iet prom, bet vēl pagriežas atpakaļ Es vakarā iešu uz mājām, tad jau somu vajadzēs, vai ne?

Maiga iziet tikpat klusi, kā ienākusi.

Daina: Nabadzīte. Galīgi sajukusi. Man viņas tik žēl. Vai tik viņa nav dzīvojusi viena pati? Nekad neesmu redzējusi, ka pie Maigas kāds nāktu ciemos.

Inese: Nezinu… varbūt.

Inese atkal aizdedzina cigareti un tikai tāpēc paliek vannas istabā, jo pa koridoru dzird  tuvojamies balsis.

Taņas balss: Un es māsiņai saku – esmu apzagta! Man nozagta nauda! Ko lai es daru? Kāpēc neviens neuzmana tos trakos, kas staigā pa svešām istabiņām un visu izokšķerē?

Vannas istabā ienāk Laila, Taņa un Lidija, visas aizsmēķē, izņemot Lidiju, kas ar kārām acīm skatās uz kūpošajām cigaretēm.. 

Taņa (turpina): Es, protams, nedomāju, ka zagle bijusi kāda no jums, taču viena no nodaļas tā ir! Un es viņu dabūšu rokā! Un tad viņa redzēs velnu!

Daina: Cik tad tās naudiņas jums ir pazudis?

Taņa: Vesels lats! Iedomājieties – lats!

Lidija: Cik cigarešu par to varētu nopirkt!

Laila: Un cik bulciņu apēst!

Inese: Varbūt jūs to nelaimīgo latu esat kaut kur nolikusi un tagad vairs neatceraties īsto vietu?

Taņa: Es, Inese vai kā jūs tur sauc, nekad neko neaizmirstu. Jasno? Neesmu jau nekāda psihā kā daža laba cita.

Lidija: Man liekas, ka zinu, kas varētu būt vainīgā. Tā trakā Maiga! Es vakar redzēju, kā viņa ēda pelmeņus – nu tos, ko virtuvē var dabūt par naudu, un debesmannā. Kur viņa ņēma naudu, ja pie šās neviens nenāk, ko?

Taņa: Lidij, vari ņemt manu cigareti. Tūlīt mēs visu noskaidrosim. 
Inese vēlas iet prom, bet Laila nostājas ceļā.

Laila: Būs vien jāpaliek, mīlulīt – jo vairāk liecinieku, jo labāk.

Taņa iegrūž vannas istabā Maigu, kas skatās apkārt ar skatienu, kas šķiet gluži tukšs un bez izteiksmes.

Taņa: Saki man, zaķīt, vai tu vakar ēdi pelmeņus?

Maiga: Tas bija vakar? Man likās, ka ļoti sen.

Taņa: Un kur tu ņēmi naudiņu?

Maiga: Naudiņu? Vai tad man kādreiz bijusi naudiņa? Jā, bija gan, bet es pazaudēju somiņu.

Inese: Nu ko jūs viņu mokāt! Vai tad neredzat, ka cilvēks neko neatceras. Viņa ir slima – slima, saprotiet?

Lidija: Tagad nu labāk paklusē. Slimi mēs te skaitāmies visi, bet tāpēc jau mēs nezogam. Esmu pilnīgi pārliecināta, ka zagle ir viņa.

Taņa (Maigai): Ģērbies nost!

Maiga (nesaprot): Jūs man ko teicāt? Varbūt kāds ir redzējis manu somiņu? Es vakarā iešu mājās un …

Taņa (pārtrauc): Ģērbies nost, es tev saku! Velc nost drēbes! Visas!

Inese: Ko jūs gribat darīt ar tik slimu cilvēku?

Daina: Lieciet taču viņai mieru! Vai neredzat, ka viņa neko nesaprot?

Taņa: Lai jums abām mutes būtu ciet! Meitenes, pieskatiet viņas, ka neizšmauc ārā pie māsiņas. Bet tu (Maigai) velc nost savas parpalas jeb es tev viņas noraušu, lūk tā. (Taņa rauj nost Maigai drēbes un samet tās Lidijas laipni pasniegtā bļodā. Kad Maigai mugurā palicis tikai baltais slimnīcas krekls Taņa turpina komandēt)    

 Taņa: Un tagad kāp dušā, davai, žīgli! (Kad Maiga atkal nereaģē, Taņa pati viņu pastumj zem dušas un atgriež aukstā ūdens krānu. Ar aukstu ūdeni tiek aplietas arī Maigas drēbes).

Maiga (žēli): Man ir ļoti auksti, man salst…  

Inese: Ko jūs darāt, nezvēri tādi! Ja tūlīt nepārstāsiet, es kliegšu!

Taņa: Es tev pakliegšu, jā, jā (nogrūž Inesi uz kušetes,Daina dodas palīgā Inesei piecelties. Šajā brīdī ienāk sabnitāre).

Sanitāre Marta: Kas tad te notiek?! Pietiek tikai uz brīdi jūs atstāt vienas, lai sastrādātu visādas nejēdzības. Kas te par plūdiem? Un kāpēc drēbes ir iemērktas šajā bļodā, kas domāta logu mazgāšanai? Un kāpēc Maiga dušojas kreklā? (sanitāre aizgriež krānu). Ārprāts, un vēl aukstā ūdenī! Jūs taču tiešām esat trakas! Lai pēc piecām minūtēm te viss būtu sakopts un šī telpa brīva, citādi sauksim dežūrārstu, un tas ieraksts jūsu slimību vēsturēs būs ļoti nepatīkams. Piecas minūtes!

Kā sanitāre iziet, arī Laila, Taņa un Lidija izlavās laukā. Paliek tikai trīcošā Maiga slapjajā kreklā, Daina un Inese. Inese sameklē skapī rezerves halātu un palīdz Maigas slapjo kreklu apmainīt pret to. Daina tikmēr atrod citu bļodu un pārliek drēbes tajā, ar grīdas lupatu uzslauka slapjumu.

Daina: Maiga ir ātri jāaizved uz palātu, lai zem segas sasildās. Ņem, Maiga, manas čības, es iztikšu tāpat. Iesim. (Inesei) Nu tu patiešām redzēji, kādā pasaulē esi nokļuvusi. (Abas ar Maigu aiziet).  

Inese, pieķerdamās pie loga restēm: Mīļo Dieviņ, es Tevi tik reti lūdzu, un varbūt tieši tāpēc Tu man esi uzlicis šos pārbaudījumus. Bet šoreiz es Tevi ļoti ļoti lūdzu – neatstāj mani, palīdzi man, glāb mani, nožēlojamo! Glāb mani no šīm restēm, atļauj man atkal justies brīvai, kā katrai dzīvai radībai ir nolemts, ļauj man priecāties par zaļo zāli, putnu balsīm un jūras smiltīm! Un ja tā patiešām ir, ka mans prāts, pašai to nenojaušot, ir aptumšojies, tad dari to atkal skaidru un spēcīgu! Nepazudini manu sirdi, neliedz tai mīlēt dzīvi – to dzīvi, kas ir aiz šīm restēm! Un lūdzu, lūdzu neliec man vilties, ja izrādīsies, ka tā dzīve tur, laukā, it nemaz nav labāka par to, kāda tā ir šeit. Es vēl esmu par jaunu, lai meklētu naglu, kas noteikti atradīsies, un gan jau arī striķis būs tuvumā, taču es vēl gribu ticēt – Tev, sev, maniem mīļajiem. Un visvairāk jau manu mīļo dēļ dod man, Tēvs,  cerību, ka visi murgi reiz beidzas un domas kļūst tīras un apskaidrotas.

Es Tevi lūdzu tik ļoti, kā vēl nekad mūžā neesmu lūgusi. Vai Tu mani uzklausīsi? Vai man vēl ir tiesības cerēt?

Mūsu Tēvs debesīs,

Svētīts lai top tavs vārds,

Lai nāk Tava valstība,

Tavs prāts lai notiek… 

Tēvreizes vārdi pāriet kādā klusā, smeldzīgā melodijā…       

                               Beigas

